text: [{"text_idx": "#000001", "text": "Cinkwa kanjaanji ngomusemo wa cakulya. Kusikila munsaa busena kuli koonse nkonga waunka munyika, kuli musyobo wa cinkwa cijanwa kooko. Kutalikila ku tunkwa twiitwa kuti tortilla twaku Mexico kusikila kucinkwa cilemu cisiya caku Russia, tunkwa tuubauba tu croissanti twaci Frenchi, chapati ku India acinkwa camusyokwe ku Australia , kuli mweelwe wamisyobo ya zinkwa. Ku Germany kulikke buyo kuli misyobo ya zinkwa 200. Aboobo tacigambyi Mufutuli ncaakabelesyela mukonzyanyo wa cinkwa mumupailo wa Mwami. Eelyo aaya majwi aali ciloba naateelelwa akumvwisyigwa bwinibwini, alaa buvwubi bwa busongo akuumbulizya Banakristu mumanyongwe aamazubaano munyika."}, {"text_idx": "#000002", "text": "Tumwi tumpango twamu Bbaibbele tulakondelezya mbotumvwika, Mupailo wa Mwami ngumwi akataa ntuto. Ulakonzya kwiima ulikke alimwi kanjaanji ulaambwa kakwiina kujatikizya zintu zibandaukidwe mumupailo ooyu. Nokuba boobo, inzila eeyo Yahushua njaakatupa ngo mukonzyanyo wa mupailo uuzukide ooyu, ilayandika kapati. Iyubununa cintu cini walo ncaakali kwaamba eelyo naakati, \u201cKotwaabila buno buzuba cinkwa caabuzuba.\u201d"}, {"text_idx": "#000006", "text": "Alimwi nokuba boobo, kulomba cintu nceenya abuzuba ngo musyobo wakupaila ooyo basyomi ngobazyibide. Aawa, Yahushua waamba kuti mipailo yamusyobo ooyu tiiyelede pe. Mukampango keni katobela walo waamba kuti, \u201cAboobo mutabi mbuli mbabo. Nkaambo Taata wenu ulizyi kale zintu nzyomubulide kamutaninga lomba kuli Nguwe.\u201d (Mateyo 6:8) Walo uya kumbele kuzubulula musyobo wa mupailo weelela:"}, {"text_idx": "#000007", "text": "Taata wesu ooli kujulu, Alilemekwe zina Lyako. Abusike bwami bwako.\nLuyando lwako alucitwe ansi aano mbubwenya mbuli kujulu.\nKotwaabila sunu cinkwa caabuzuba . . . (Mateyo 6:8-11)"}, {"text_idx": "#000008", "text": "Aawa cinkwa ncaamba Mufutuli ncinkwa ca mumoza. Mbubwenya cinkwa ncotulya mbocitupa buumi bwaansaano, cinkwa ca moza acalo cilatuyumyayumya mu Muuya akutusolweda ku buumi butamani. Eeci ncencico ncotweelede kukumbila kuli Taata. Yahushua wakaambila basikwiiya bakwe kuti, \u201cCakulya cangu nkucita kuyanda Kwakwe ooyo wakandituma, akumanizya mulimo Wakwe.\u201d (Johane 4:34, KJV) Icinkwa ncotweelede kuyandaula nkuzyiba kuyanda kwa Yahuwah. Eelyo notucita boobu, Yahushua wakatusyomezya kuti, kufumbwa ncotubulide tunoopegwa."}, {"text_idx": "#000009", "text": "Banakristu banjaanji Mbanakristu ba zina lya kumulomo biyo. Babikkila biyo maanu kucita ncayanda Yahuwah eelyo bamanizya kujata maanka milimo njobaliyandila. Ncenciceeci Yahushua, mutumpango tusyoonto naakamanizya kupa Mupailo wa Mwami ncaakacenjezya baabo bakali kumuteelela kuti babikkile maanu kuzintu ziyandika kapati. Walo wakati, \u201cKunyina muntu uukonzya kubelekela basimalelo bobile; nkaambo inga wacimwa umwi akuyandisya yuulya, nanka kutobela yooyu akusulaika umwi. Yebo tokonzyi kubelekela [Yahuwah] a kuyandisya mali.\u201d (Mateyo 6:24, NKJV)"}, {"text_idx": "#000014", "text": "Aboobo mutalipenzyi kuyeeya, kamuti, \u2018Ndilalya nzi?\u2019 naakuti \u2018Tulanywa nzi?\u2019 nokuba kuti \u2018Tulasama nzi?\u2019 Nkaambo eezyo nzyezintu zyoonse nzyobayandisya Bamasi. Nkaambo Taata wenu wakujulu ulizyi kuti mulayanda zintu zyoonse eezi. Pele amutaangune kuyandaula bulelo bwa [Yahuwah] a bululami Bwakwe, nkabela muyooyungizyilwa zintu zyoonse eezi. (Mateyo 6:25-33)"}, {"text_idx": "#000015", "text": "Bazyali baanyika tabaambilwi biya kuti basanine akupa bana babo nzyobabulide. Pele balacita mulimo wabo nokuba boobo! Yebo uli mwanaa Yahuwah. Walo ulizyi mbozikweendela zintu mubuumi bwako alimwi wakasyomya kukupa kufumbwa ncobulide. Yebo mulimo wako nkutonkomana kuyandaula akucita kuyanda Kwakwe. Eelyo yebo nocita ceeci, zintu nzyoyanda cino ciindi unoopegwa. Paulu wakaambila BaFilipo kuti, \u201cLeza wangu unoomupa zyoonse nzyomuyanda kweendelanya abuvwubi bwakwe mubulemu bwa Messiah Yahushua.\u201d (BaFilipo 4:19, KJV)"}]